text: তৃণমূল কর্মী হেলমেটহীন, ধরতেই পুলিশকে নিগ্রহ
  ৯ জানুয়ারি, ২০১৭, ০০:৩০:১১
  শেষ আপডেট: ৯ জানুয়ারি, ২০১৭, ০০:২৯:৫৬
  মুখ্যমন্ত্রী মমতা বন্দ্যোপাধ্যায়ের নির্দেশ মতো 'সেফ ড্রাইভ, সেভ লাইফ' কর্মসূচিতে নিয়ম না-মানা মোটরবাইক ধরতে নেমেছিল পুলিশ। হেলমেটহীন শাসকদলের কর্মীও ছাড় পাননি। আর সেই 'অপরাধে' মুখ্যমন্ত্রীর দলের নেতাকর্মীদের বিরুদ্ধে পুলিশকর্মীদের মারধর এবং সরকারি নথি ছিনিয়ে ছিঁড়ে দেওয়ার অভিযোগ উঠল দক্ষিণ ২৪ পরগনার জীবনতলায়।
  পুলিশ ও স্থানীয় সূত্রে জানা গিয়েছে, সম্প্রতি জীবনতলার সরবেড়িয়া পুরাতন বাজারের কাছে কয়েকটি দুর্ঘটনায় কয়েক জন মোটরবাইক আরোহীর মৃত্যু হয়। তদন্তে নেমে পুলিশ দেখে, ওই আরোহীদের কারও মাথায় হেলমেট ছিল না। এর পরেই দু'দিন ধরে ফকির টেকিয়া বাজারে 'সেফ ড্রাইভ, সেভ লাইফ' কর্মসূচিতে নামে। এই কর্মসূচিতে তৃণমূলের মদতে পুলিশি হয়রানির অভিযোগ তুলে রবিবার সকাল ৭টা থেকে প্রায় ৩ ঘণ্টা উত্তর ২৪ পরগনার সরবেড়িয়া নতুন বাজার এবং সংলগ্ন জীবনতলা পুরাতন বাজারে বাসন্তী হাইওয়ে অবরোধ করেন স্থানীয় বাসিন্দারা। এরে জেরে যান চলাচল ব্যাহত হয়। পুলিশ বাহিনী ঘটনাস্থলে যায়। পরে নিত্যযাত্রীদের অসন্তোষ বাড়তে দেখে অবরোধকারীরা নিজেরাই অবরোধ তুলে নেন। পুলিশ হয়রানির অভিযোগ মানেনি।